**ΣΥΛΛΟΓΟΣ ΕΡΓΑΖΟΜΕΝΩΝ Ψ.Ν.Α.**

**ΚΑΤΑΓΓΕΛΙΑ ΤΟΥ ΕΝΙΑΙΟΥ ΣΥΛΛΟΓΟΥ ΕΡΓΑΖΟΜΕΝΩΝ ΓΙΑ ΤΙΣ ΣΥΝΘΗΚΕΣ ΝΟΣΗΛΕΙΑΣ ΑΣΘΕΝΩΝ ΜΕ covid ΜΑΖΙ ΜΕ non covid AΣΘΕΝΕΙΣ ΣΕ ΚΛΙΝΙΚΕΣ  ΟΞΕΩΝ ΠΕΡΙΣΤΑΤΙΚΩΝ**

Εξαιρετικά επικίνδυνη κρίνεται η κατάσταση νοσηλείας ασθενών σε κλινικές οξέων περιστατικών του Ψ.Ν.Α, καθώς αποτελεί πάγια τακτική πλέον να νοσηλεύονται περιστατικά θετικά στον covid  μαζί με αρνητικά, με την σύμφωνη γνώμη της διοίκησης και των αντίστοιχων διευθύνσεων Ιατρικής και Νοσηλευτικής, κάνοντας κουρελόχαρτο κάθε υγειονομικό πρωτόκολλο. Με τον τρόπο αυτό  ουσιαστικά καταδικάζουν σε νόσηση  όλους τους ασθενείς, με απρόβλεπτες συνέπειες για την υγεία τους.  Είναι γνωστό ότι  λόγω της ιδιαιτερότητας της νόσου δεν είναι σε θέση αρκετές φορές  και ιδιαίτερα στην οξεία φάση να ακολουθήσουν  υγειονομικά πρωτόκολλα και να εφαρμόσουν μέτρα ατομικής προστασίας. Επισημαίνουμε δε ότι η υποδομή  των ψυχιατρικών κλινικών, όπως και όλων των κλινικών του νοσοκομείου, δεν έχουν προδιαγραφές νοσηλείας  περιστατικών με παθολογικά προβλήματα, πόσο μάλλον με covid, παρά μόνο στην Παθολογική κλινική η οποία αδυνατεί να εξυπηρετήσει τις ανάγκες νοσηλείας του όγκου των ασθενών που υπάρχουν στο Νοσοκομείο αλλά και των εξωτερικών Δομών που διαθέτει, λόγω της δύναμης των κλινών της.

Σταγόνα που ξεχείλισε το ποτήρι αποτελεί η Νοσηλεία  ασθενών με covid, σε τμήμα οξέων περιστατικών**οι οποίοι έχουν χαρακτηριστεί «ασυμπτωματικοί», μαζί με μη covid ασθενείς και σε συνάρτηση με το γεγονός ότι κάποιοι εξ αυτών έχουν υποκείμενα νοσήματα που δυσχεραίνουν την κατάστασή τους και δεν δύνανται να νοσηλευτούν με ασφάλεια στις εν λόγω κλινικές.**

 Επιπρόσθετο πρόβλημα αποτελεί η έλλειψη οδηγού ασθενοφόρου για την νυχτερινή κυρίως βάρδια  (πλην των ημερών εφημερίας) καθώς  σε περίπτωση επείγουσας ανάγκης για διακομιδή των περιστατικών  στην Παθολογική κλινική, λόγω του ότι τα κτίρια είναι απομακρυσμένα , πόσο μάλλον αν χρειαστεί κατεπείγουσα  διακομιδή σε άλλο νοσοκομείο, θα χαθεί πολύτιμος χρόνος μέχρι να έρθει ιδιωτικό ασθενοφόρο ( σύμβαση που έχει υπογράψει η Διοίκηση του Νοσοκομείου )  ή ΕΚΑΒ.

Ποιος λοιπόν αναλαμβάνει την ευθύνη για οτιδήποτε συμβεί; Προφανώς όχι αυτός που λαμβάνει την απόφαση με προφορικές συνεννοήσεις, καθώς δεν υπάρχει κάποιος συγκεκριμένος σχεδιασμός αλλά οι Νοσηλευτές βάρδιας που θα κατηγορηθούν για ότι κι αν συμβεί, όπως έχουμε δει και στο παρελθόν σε άλλες περιπτώσεις. Και βέβαια δεν μιλάμε μόνο για τους Νοσηλευτές αλλά για όλες τις ειδικότητες  που κάθε φορά τρέχουν να καλύψουν τις ελλείψεις με κίνδυνο να εμπλακούν σε νομικές περιπέτειες.

Από την αρχή της Πανδημίας έχουμε καταγγείλει αρκετές φορές  την Διοίκηση  του Νοσοκομείου για έλλειψη σχεδιασμού σύμφωνα με τα υγειονομικά πρωτόκολλα  και για  την προχειρότητα αντιμετώπισης  της  ιδιαίτερα σοβαρής κατάστασης.  Οδηγίες και αποφάσεις που αλλάζουν συνεχώς, διαδικασίες που δεν υπάρχουν ή δεν αποτυπώνονται, τραγικές ελλείψεις στο χώρο (πχ οχήματος ασθενοφόρου, οδηγών, προσωπικού )που αντιμετωπίζονται με ευχολόγια και  υποσχέσεις  ενώ  έχουμε ήδη κλείσει δύο χρόνια Πανδημίας και ακόμη πέφτουν οι πόρτες του μοναδικού ασθενοφόρου που λειτουργεί  και δεκάδες  ακόμη προβλήματα που οδηγούν σε εγκληματικές ευθύνες.

Ενημερώνουμε λοιπόν άπαντες, το Υπουργείο Υγείας, την Υφυπουργό Υγείας για θέματα Ψυχικής Υγείας κα Ζωή Ράπτη,  τη Δ/νση Ψυχικής Υγείας, τη 2η  ΥΠΕ και κάθε αρμόδιο φορέα, ότι οι εργαζόμενοι του Ψυχιατρικού Νοσοκομείου Αττικής  καθημερινά εργάζονται σε αντίξοες συνθήκες, που λόγω και της υποστελέχωσης, αρκετές φορές ξεπερνούν τα όριά τους και τον ρόλο τους για να προσφέρουν τις απαιτούμενες υπηρεσίες και ουδεμία ευθύνη φέρουν για  τις επισφαλείς και επικίνδυνες  συνθήκες  στις οποίες εργάζονται.

Δεν θα συνεχίσουμε να αναλαμβάνουμε τις εγκληματικές  ευθύνες της πολιτικής του Υπουργείου, που όλα τα αναγάγει στην ατομική ευθύνη, αλλά ούτε και  τις ευθύνες της Διοίκησης και των Διευθύνσεων που γίνονται αρωγοί αυτής της πολιτικής και έχουν κάνει σύνθημα την ατομική ευθύνη, οδηγώντας τους εργαζόμενους στα μονοπάτια της δικαιοσύνης, για οτιδήποτε συμβεί.

**Για το Δ.Σ.**

**Ο Πρόεδρος                       Η  Γραμματέας**

**Καλαρίτης Σταύρος            Μπόσμη Χριστίνα**